जोधपुर. आरपीएससी द्वारा आयोजित स्कूल लेक्चरर भर्ती परीक्षा 2015 के मामले में एकलपीठ के आदेश को राजस्थान हाईकोर्ट की खंडपीठ में चुनौती दी गई। खंडपीठ ने अपील याचिका को स्वीकार करते हुए आरपीएससी से जवाब मांगा है, अगली सुनवाई 6 मार्च मुकर्रर की है।
परीक्षा में असफल रहे अभ्यर्थियों ने एकलपीठ में प्रथम प्रश्न पत्र में 75 में से 18 सवाल डिलीट करने तथा कई सवालों के ऑप्शन गलत होने को चुनौती दी थी। एकलपीठ ने गत 8 फरवरी को इसमें हस्तक्षेप से इनकार करते हुए सभी याचिकाओं को खारिज कर दिया था। अपीलकर्ता नरेंद्रसिंह राठौड़ व अन्य की ओर से अपील याचिकाएं पेश की गईं। अपील याचिका में एकलपीठ के आदेश को अनुचित बताया गया है। आरपीएससी की ओर से इस मामले में केविएट दायर होने से हाथोहाथ ही उनके अधिवक्ताओं को नोटिस जारी कर जवाब मांगा है। उल्लेखनीय है कि आरपीएससी ने 13 हजार 98 पदों के लिए जुलाई में विभिन्न विषयों की परीक्षा आयोजित की थी। इसके बाद 23 सितंबर को रिजल्ट जारी किया गया। प्रथम प्रश्नपत्र में कुल 75 सवाल पूछे गए थे, इनमें से आपत्ति और संदेह होने पर 18 सवाल डिलीट कर दिए थे। एकलपीठ ने गत 8 फरवरी को इससे जुड़ी सभी याचिकाओं को खारिज कर दिया था। इसके साथ नियुक्ति पर लगी रोक भी हट गई थी।
hin_Deva hin_Deva